Nordlig vinduedderkopp

Nordlig vinduedderkopp (Arctobius agelenoides) er en av edderkoppene i gruppen (familien) vinduedderkopper (Amaurobiidae), som tilhører undergruppen Entelegynae i gruppen Araneomorphae. 

 Utseende 
Arctobius agelenoides er en ganske stor og kraftig edderkopp. På forkroppen er den fremste «hode-delen» tydelig avgrenset fra resten. Den har åtte øyne fordelt på to tverr-rader. Beina er ringet, vekselvis lyse og mørke. Bakkroppen er eggformet med en mørk tegning i midten, som kan minne om et vindu, derav det norske navnet.

 Levevis 
Arctobius agelenoides produserer såkalt cribellat silke, en svært fintrådet, krusete og blålig silke. Den lager et skjulested  og rundt dette er svært uryddig, ikke klebrig spinn. Et byttedyr (insekt) som beveger seg inn i det, vil svært lett vikle seg inn i de fine trådene. Spinnene lages om natten, men edderkoppen henter byttedyr til alle tider.

Hunnene holder seg stort sett ved spinnet sitt, hannene vandrer ofte rundt på leting etter hunner. Han kommer i kontakt med hunnen i skjulestedet, ved å tromme på nettet med palpene og bakkroppen. Etter paringen legger hunnen et sett med egg i inngangen til skulestedet, deretter dør hun vanligvis, og blir senere spist av de nyklekte ungene, som deretter sprer seg. Nettene kan finnes rundt hull i murer og barken på trær, under steiner og mellom løvstrø.

 Referanser 

 Litteratur 
 Roberts, M.J. (1995) Spiders of Britain & Northern Europe. Harper Collins. ISBN 0-00-219981-5
 Åkra, Kjetil; Olsen, Kjell Magne; Pommeresche, Reidun og Ødegaard, Frode. 2010. Edderkoppdyr Arachnida i Norsk rødliste for arter 2010. Artsdatabanken. Side 355-366.

 Eksterne lenker 

 Glenn Halvor Morka: Edderkoppkroken. Nettside om norske edderkopper, med mange bilder 

Kategori:Edderkopper
Kategori:Edderkoppdyr formelt beskrevet i 1919